
Huwag kang magtrabaho upang 
maging mayaman: huminto ka 
sa iyong sariling karunungan. 
Itutuon mo ba ang iyong mga mata sa wala? 
sapagkat ang kayamanan ay tiyak 
na gumagawa ng kanilang sariling pakpak, 
lumilipad sila na parang agila patungo sa langit. 


Mga Kawikaan 23:4-5 


At sinabi niya sa kanila, Magmasid kayo, at kayo'y 
mag-ingat sa kasakiman: sapagka't ang buhay ng tao ay 
hindi binubuo ng kasaganaan ng mga bagay na kaniyang 
tinataglay. At nagsaysay siya sa kanila ng isang parabula, 
na sinasabi, Ang lupa ng isang taong mayaman ay 
namunga ng sagana: At inisip niya sa kaniyang sarili, 

Ano ang gagawin ko, sapagka't wala akong mapaglalagyan 
ng aking mga inaning bunga? At sinabi niya, Ito ang 
gagawin ko: gigibain ko ang aking mga kamalig, at 
gagawa ako ng mas malalaki, at doon ko ilalagay ang 
lahat ng aking bunga at aking mga pag-aari. At sasabihin 
ko sa aking kaluluwa, Kaluluwa, marami ka nang 
pag-aaring naipon para sa maraming taon: magpahinga 
ka, kumain ka, uminom ka, magsaya ka. Ngunit sinabi sa 
kaniya ng Dios, Ikaw na tanga, hihingin sa iyo sa gabing 
ito ang iyong kaluluwa, at ang mga bagay na inihanda mo, 
ay mapapa sa kanino kaya? Gayon nga ang 
nagpapakayaman para kaniyang sarili, at hindi mayaman 
sa harap ng Dios. LUCAS 12:15-21 


...Mga anak, kay hirap na magsipasok sa kaharian ng 
Dios ang nagtitiwala sa kayamanan! MARCOS 10:24 


Sapagka't ano ang mapapakinabangan ng tao, kung 
makamtan niya ang buong sanglibutan, at mawala naman 
ang kaniyang sariling kaluluwa? O ano ang ibibigay ng tao 
na kapalit ng kaniyang kaluluwa? MARCOS 8:36-37 


Ang umiibig sa pilak ay hindi makokontento sa pilak, 
ni ang umiibig sa kasaganaan ng kayamanan: ito rin 
ay walang kabuluhan. MANGANGARAL 5:10 


Ituon ninyo ang inyong pag-iisip sa mga bagay na nasa 
langit, huwag sa mga bagay na nasa ibabaw ng lupa. 
MGA TAGA-COLOSAS 3:2 


Datapuwa't ang kabanalan na may kasiyahan ay malaking 
kapakinabangan: Sapagka't wala tayong dinalang anoman 
sa sanglibutan, at wala rin naman tayong mailalabas na 
anoman, Nguni't kung tayo'y may pagkain at pananamit 
ay masiyahan na tayo doon. 1 TIMOTEO 6:6-8 


Huwag kang magtiwala sa pang-aapi, at huwag maging 
walang kabuluhan sa pagnanakaw: kung lumago ang 
kayamanan, huwag ninyo paglalagakan ito ng inyong 
puso. MGA AWIT 62:10 


Ang nagnanakaw ay huwag nang magnakaw pa: 
bagkus magsipag...upang siya'y may maibigay sa 
nangangailangan. MGA TAGA-EFESO 4:28 


Ipagbili ninyo ang inyong pagmamay-ari, at magbigay ng 
limos: ihanda ninyo ang inyong sarili ng mga supot na 
hindi naluluma, isang kayamanan sa langit na hindi 
nagkukulang, na doo'y hindi lumalapit ang magnanakaw, 
ni gamu-gamo man na sumisira. Sapagka't kung saan 
naroroon ang inyong kayamanan, ay naroroon din ang 
inyong puso. LUCAS 12:33-34 


Pagka ikaw ay nagbibigay ng limos, huwag mong ipaalam 
sa iyong kaliwang kamay kung ano ang ginagawa ng iyong 
kanang kamay: Upang ang iyong limos ay nasa lihim: at 
ang iyong Ama na nakakakita sa lihim ay gagantimpalaan 
ka ng hayagan. MATEO 6:3-4 


Mapalad siya na nagpapakundangan sa dukha: ililigtas 
siya ng Panginoon sa panahon ng kaguluhan. 
MGA AWIT 41:1 


Ipagtanggol ang dukha at ulila: gawin ang makatarungan 
sa dukha at nangangailangan. MGA AWIT 82:3 


Siya na nagtitiwala sa kaniyang mga kayamanan ay 
mabubuwal: ngunit ang matuwid ay mamumukadkad na 
parang sanga. MGA KAWIKAAN 11:28 


May nagpapakayaman, gayon ma'y walang anoman: may 
nagpapakadukha, gayon ma'y may malaking kayamanan. 
MGA KAWIKAAN 13:7 


Siyang humahamak sa kaniyang kapuwa ay nagkakasala: 
nguni't siyang naaawa sa dukha ay masaya. 
MGA KAWIKAAN 14:21 


Ang naaawa sa dukha ay nagpapautang sa Panginoon, 
at yaong ibinigay niya ay babayaran sa kaniya uli. 
MGA KAWIKAAN 19:17 


Ang mabuting pangalan ay maiging piliin, kay sa malaking 
kayamanan, at ang magandang kalooban, kay sa pilak at 
ginto. MGA KAWIKAAN 22:1 


Ang may magandang-loob na mata ay pagpapalain: 
sapagka't nagbibigay siya ng kaniyang tinapay sa dukha. 
MGA KAWIKAAN 22:9 


Siyang nagbibigay sa dukha ay hindi masasalat: nguni't 
siyang nagkukubli ng kaniyang mga mata ay magkakaroon 
ng maraming sumpa. MGA KAWIKAAN 28:27 


